OBH 4619/1999.
Az állampolgári jogok országgyűlési biztosának jelentése
Előadó: dr. Garamvári Miklós

Az eljárás megindulása

A Zalai Hírlap 1999. október 5-i lapszámában megjelent "Lazsnaki fűtésgondok" című írása a lazsnaki szociális otthonban uralkodó állapotokról számol be.

A cikk állításai valóságalapjának feltárása érdekében az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (2) bekezdése alapján 1999. október 5-én hivatalból vizsgálatot indítottam.

A vizsgálat megindításával egyidejűleg megkerestem a Zala Megyei Közigazgatási Hivatal (a továbbiakban: Közigazgatási Hivatal) vezetőjét, és az Obtv. 18. § (3) bekezdésére, valamint a személyes gondoskodást nyújtó szociális intézmény működésének engedélyezéséről szóló 161/1996. (XI. 7.) Korm. rendeletben biztosított ellenőrzési jogkörére hivatkozva felkértem, ellenőrizze, hogy a fenntartó a szociális intézményt a működési engedélyben, a Rendeletben, valamint a személyes gondoskodást nyújtó intézmények szakmai feladatairól és működésük feltételeiről szóló 2/1994. (I. 30.) NM rendeletben foglaltaknak megfelelően működteti-e. Egyidejűleg felkértem arra, hogy vizsgálata eredményéről, annak befejezését követően adjon tájékoztatást.

Az érintett alkotmányos jogok

Eljárásom során a következő alkotmányos jogokat vizsgáltam az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam,

2. Az Alkotmány 70/E. § (1) bekezdése szerint a Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.

A vizsgálat megállapításai

A Közigazgatási Hivatal vezetője által elrendelt, és a megyei módszertani feladatokat ellátó otthon bevonásával lefolytatott helyszíni vizsgálat megállapításai nem támasztották alá az újságcikkben foglaltakat. A Közigazgatási Hivatal jelentése szerint a folyamatos melegvíz-szolgáltatást, a fűtési rendszerrel a megfelelő hőmérsékletet biztosították (3. oldal 3. bekezdés ). A megyei módszertani otthon ezt megerősítve rögzítette, hogy (...) a fűtéssel probléma nincs. A FÉG típusú gázkazán egység és a fűtési rendszer (primer és szekunder oldal) a felújítás utáni kisebb hibáit a felújítást végző gazdasági társaság kijavította. A későbbiekben előforduló meghibásodást az intézet saját karbantartói javították ki. A légtelenítést követően a rendszer jelenleg is hibátlanul üzemel ( 2-3. oldal).

Mindezek alapján megállapítottam, hogy az ügyben nem sérült az otthon lakóinak szociális biztonságához fűződő alkotmányos emberi joga. Elmaradt vagy megalapozatlan intézkedést nem észleltem az ügyben. Nem állapítottam meg az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő egyéb alkotmányos emberi-állampolgári jogokkal összefüggő visszásságot sem. Ezért a vizsgálatot ajánlás nélkül befejeztem.

Budapest, 2000. január 24.

Gönczöl Katalin